דאגות

פתחתי הבקר את העתון וקראתי, הפעם שלא כהרגלי, מההתחלה. (בדרך כלל אני קוראת קודם את העמודים הפנימיים, השטויות, ורק אחר כך עוברת לחלק הרציני, ואז דעתי כבר מוסחת ל"שטויות" אחרות: כגון החור בצינור הטפטפות וכו'...) הפעם קראתי ממש כמו שצריך, מההתחלה. לאט לאט מפלס החרדה שלי עלה. כל כך הרבה נושאים לדאגה: קורונה, משבר האקלים, איראן, חיזבאללה וחמאס, האלימות בתוכנו, צפיפות הכבישים, תאונות הדרכים...

אתם בוודאי מכירים את זה: בכל משפחה ישנו הדאגן העיקרי בעוד שהאחרים די פוטרים עצמם מלדאוג. ובכן, החלטתי, לא עוד. צריך להתחלק בדאגות. ואז עלה בדעתי הרעיון (האמת, הרעיון אינו מקורי שלי, זה כבר התפרסם פעם באחד העתונים, אך אני סומכת על זיכרונכם הקצר וחוזרת עליו כאן): כל אחד במשפחה ייקח על עצמו תחום אחד של דאגה ויעשה את זה עם כל הלב, ובתמורה לכך יהיה פטור מתחומי דאגה אחרים.

לדוגמה: אני לוקחת על עצמי את הקורונה. זה מספיק קשה. תחשבו כמה סעיפים ותתי סעיפים יש לנושא הזה: מה יקרה בבתי הספר? איך ניתן לאכוף מסכות? ריחוק? מי אחראי על הבידודים? מה קורה בנתב"ג? ויש עוד, אבל כאמור אני דואגת לאסוף ולדגור על כל הדאגות הללו.

עכשיו צריך לחלק את יתר הדאגות בין בני המשפחה האחרים. למשל, להטיל על אחד מבני המשפחה הצעירים לדאוג בקשר לביטחון. מישהו אחר מצעירי המשפחה יתמקד וידאג כהוגן לנושא משבר האקלים (זה מתאים לצעירים) וכן הלאה...

אבל, תשאלו, למה שהם יסכימו? כי התמורה מובטחת: ברגע שאני לוקחת על עצמי את נושא הקורונה, אתם פטורים מדאגה. אני דואגת מצוין!

ובכן, חברים, הבה נדאג פחות. ניפגש בחיוך – עם מסכות. נתחסן, נתחזק, נצחק מבדיחות. העיקר הבריאות, ניפגש בשמחות... (כן, אני יודעת, בכיתה ג' כתבתי חרוזים טובים מאלה...)

מרית